સિંહ (મ,ટ) સિંહ રાશિના મોટા ભાગના જાતકો છેલ્લા લાંબા સમયગાળાથી પ્રતિકૂળતાઓ વચ્ચે ઘેરાયેલા જોવા મળી રહયા છે. તેઓ જાતજાતની મુશ્કેલીઓ-તકલીફોને પાર કરતાં-કરતાં બહાર આવી રહ્યા છે પરંતુ, વિક્રમનું આ નવું વર્ષ તકલીફોમાંથી બહાર આવવા પૂરતું સિંહ જાતકો માટે એક શ્રેષ્ઠ મદદગાર જેવુ કામ કરી જાય તેવું લાગે છે ! જો, તમને મદદગાર પાસેથી કામ કેવી રીતે કરાવી લેવાનું હોય તેની તરકીબ આવડતી હશે તો વિક્રમના આ વર્ષ દરમ્યાન તમને થોડીક મદદ મળી રહેશે. પણ તમારે એટલી વાત જરૂર ધ્યાનમાં રાખીને આગળ ચાલવાનું છે કે, રાત હજુ પૂરી થઈ નથી ! ક્યાંક-ક્યાંક પ્રકાશની ઝાંખી થાય તેને દિવસનો ઉજાસ માની કોઈ મજબૂત આયોજન ગોઠવવાનું સાહસ કરવા જેવી મોસમ હજુ દૂર છે. હજુ તમારો ઈંતઝાર કરવાનો સમય પૂરો નથી થયો ! સુવર્ણ-પરીક્ષાઓ હજુ આપવાની બાકી છે. તમારા પરિવાર-પરિચિત વર્તુળમાં કોઈનું મૃત્યુ થવાની પૂરી સંભાવના વિક્રમના આ વર્ષ દરમ્યાન માલુમ પડી રહી છે. આ રાશિના વિદ્યાર્થીઓ માટે વર્ષ અનુકૂળ નથી માટે, સ્વાભાવિક રીતે જ વધુ મહેનત જરૂરી થઈ પડશે. ક્યાંક,મરજી મુજબનું પરિણામ નહિ લાવી શકો તો પોતાની મર્યાદાઓ સાથે સામનો સાથ ન હોવાની વાતને પણ મહત્વ આપજો. પરિણીત ગૃહસ્થીઓ માટે દાંપત્ય જીવનમાં કોઈ ગેરસમજો કે અડચણો ઊભી થઈ વિષાદનું વાતાવરણ ઘરમાં વ્યાપી ન જાય તેનું ખાસ ધ્યાન રાખજો. ગૃહક્લેશ ઓબ્ભો કરવાને બદલે નિવારવામાં નિમિત્ત થવાના પ્રયાસો તમે કરો તે અપેક્ષિત છે. વરસના અંતે તમને સમજાશે કે, મનુષ્ય-પ્રયત્નો કરતાં ગ્રહ-શક્તિ વધુ ચડિયાતી છે અને માણસ પોતાની પાસે બધી જ યોગ્યતા હોવા છતાં સફળતા મેળવવાને માટે કેટલીક રીતે સાચે જ લાચાર છે ! સિંહ રાશિના વેપારીઓ-વ્યાવસાયિકો માટે આશા ઠગારી નીવડે તેવું વર્ષ કોઈ નોંધપાત્ર શુભ સંકેત આપી નથી રહયું. કોઈ ઠગ કે લંપટ વિક્રમના આ નવા વર્ષ દરમ્યાન ભેટી જાય અને તેના કહેવા પર કામો કરીને તમે પાછળથી ભારોભાર પછતાયા કરો તેવી સંભાવના એક તકો પણ ઓછી નથી ! તમે નજીકના ભૂતકાળમાં ખૂબ છેતરાયા છો અને હજુ તમારે છેતરવાના યોગો પૂરા થયા નથી માટે, વિક્રમના આગામી નવા વરસમાં તમને કોઈ સામેથી આવી છેતરી ન જાય તેની ખાસ કાળજી રાખજો. નવા આયોજનો કુદરતી રીતે થઈ શકવાના નથી અને તમારે તે દિશામાં આગળ વધવાનું થાય તો, બહુ જ સંભાળીને આગળ વધજો એવી તમને ભારપૂર્વકની સલાહ છે ! તમારે તમારા શારીરિક-માનસિક સ્વાસ્થ્યની ખાસ કાળજી વિક્રમના આ નવ વર્ષ દરમ્યાન રાખવી જોઈશે. નહિ તો, તમારી જાત જ તમને મહાન દગો કરવાને સમર્થ બની રહેશે અને છેવટે તમારી જાત આગળ પછી તમારું પોતાનું પણ કઇં ચાલશે નહિ. તમારું સ્વસ્થ્ય કોઈ જોખમી તબક્કામાં જઈ શકે છે માટે, તે વિષે ગાફેલ રહેશો નહિ. ટૂંકમાં, તમને વિક્રમના આ નવ વર્ષ દરમ્યાન વધુ પડતાં ઉત્સાહી બની જઈ કોઈ ખોટી કુદરતી કે માનવસર્જિત રમતોનો ભોગ નહિ બનવા માટે અહિ ચેતવી દેવાનું ઠીક રહેશે. (આલેખન: ડો. કૌશિક કુમાર દીક્ષિત. - મો: 93289 27029)